Det er korrekt, at I tre søskende er arvinger efter jeres farmor og farfar, når jeres far er afgået ved døden. Som børnebørn er I livsarvinger og derfor tvangsarvinger efter jeres farmor og farfar, hvilket medfører, at I ikke kan gøres helt arveløse ved et eventuelt testamente. I kan dog begrænses til kun at få jeres tvangsarv, men I har ret til at se et eventuelt testamente. Muligvis uskiftet bo Jeg ved ikke, hvad der er sket ved jeres farfars død i 1995, men jeres farmor kan muligvis have overtaget boet som uskiftet bo. I så fald bliver der ikke udbetalt arv til nogen arvinger, før jeres farmor afgår ved døden eller beder om, at boet bliver skiftet. Jeg ved selvfølgelig heller ikke, hvad der skete i 2010, da jeres farmor gik bort. Det kan være, at boet har været så lille, at det er blevet udlagt til jeres farmors nærmeste som et boudlæg. Hvis et dødsbo er på under 48.000 kroner (i 2022) efter betaling af rimelige begravelsesudgifter, bliver boet udleveret til afdødes nærmeste, uden at der sker et egentligt skifte. Skifteretten vil i den situation med stor sandsynlighed ikke kontakte alle boets arvinger. Kan være andre grunde Der kan også være andre grunde til, at I ikke er blevet kontaktet. Jeg kan ikke udelukke, at I er blevet snydt eller overset, men jeg har svært ved at forestille mig det, når I er livsarvinger. Jeg vil anbefale jer at kontakte skifteretten i den retskreds, hvor jeres farmor og farfar boede for at høre, hvordan deres dødsboer er blevet behandlet. Hvis I skulle være blevet forbigået som arvinger, kan der desværre ikke gøres noget ved det, da man som forbigået arving kun har mulighed for at anlægge en sag mod dem, der har fået for meget udbetalt i op til 10 år efter dødsdagen. Hvis boet er blevet behandlet som et bobestyrerbo, kan man som forbigået arving kun kræve arven tilbage fra dem, der har modtaget den i fem år efter dødsdagen. Derfor vil jeg alligevel anbefale, at I kontakter skifteretten, så I ikke fremover skal undre jer over, hvad der skete, da jeres farmor og farfar døde.